Papersnake/gushiwen huggingface dataset:
同王弱翁宿广化寺
范纯仁（宋代）

能知真乐唯吾曹，声利外物诚无侥。深山穷谷苟遂性，肤体不厌常枯焦。

况如佳景擅天巧，会与仁友相追邀。龙门伊洛古今胜，苍岩翠壁双岧峣。

疏凿宛见神禹迹，怀襄既乂熙尧朝。千龛万宇变佛室，钟磬梵呗何喧嚣。

唐僧无畏号神隽，当时声势尤翘翘。开山拨壤尽奇秀，楼殿势若风中飘。

高甍垂空插云翼，连阁跨路驰星桥。深沈神物潜拥护，显敞燕雀如矜骄。

搜奇选胜幸迟日，禅堂解榻眠清宵。滩声萧萧杂群籁，天真不啻闻咸韶。

陵晨携策度翠巘，竹溪深处从僧招。融融朝晖射岩谷，杂花烂熳红欲烧。

令人即欲置万累，百年尽向游中消。乃知神仙有窟室，我意已欲陵烟霄。
去安顺 其二
颜光猷（清代）

山高地僻景荒残，白发黄堂去习安。漫说三年金十万，何人留得一钱看。
回光轩
释德洪（宋代）

暮色眩红碧，登临聊倚栏。日终犹返照，坐稳可深观。

梦幻诸缘寂，圆明一颗寒。洞然无向背，莫作转头看。
题秋霜阁后山泉
尤袤（宋代）

谁把机关引石泉，穿崖一溜响溅溅。
争如庐阜香炉顶，坐看银河落九天。
平日游园常策筇杖秋来发箧复出貂褥二物皆景
司马光（宋代）

筇杖携已久，貂褥展犹新。
渐染岷山雪，拂除京国尘。
危扶醉归路，稳称病来身。
赖此斋中物，时如见故人。
无闻
释广闻（宋代）

老胡密语已乖张，迦叶何曾解覆藏。口耳到君俱丧尽，又还家丑外边扬。
昌国寺来景堂
张绶（宋代）

青山曲转抱寒溪，重磴跻攀鸟道危。石灶未烹鸿渐茗，云亭先纪长卿诗。

千峰列坐生词笔，万象当空落酒卮。更约清宵共来宿，琵琶亭上月明时。
春溪放棹图
刘泰（明代）

淡淡春风作嫩晴，柳条金软未胜莺。何人点破春溪色，载酒来寻白鹭盟。
和人夜坐三首 其一
释德洪（宋代）

句好真堪供佛，泉幽欣更同僧。闲麈自横凉簟，飞蚊故绕篝灯。
常职卿以自遣诗见示因广其意答之 其二
史梦兰（清代）

漫向胸中设町畦，早知身外尽筌蹄。事当棘手机须静，物到平筌理自齐。

院僻荒苔随意绿，林深幽鸟尽情啼。萧斋戏补王褒约，煮茗熏炉课小奚。
除夜过延平书所见
陈藻（宋代）

东家儿妇试新衣，西家残织方下机。
东家宰牲嫌不肥，西家呼儿去采薇。
欲掩不掩留半扉，等彼良人心依依。
小儿出门看落晖，平章去时霜未晞。
须臾忽见扁舟飞，双桨{扌畫}破清涟漪。
抖数裙儿牵儿上钓矶，手掩蓬鬓渐觉面生辉。
遽呼良人可来迟，税苗更管中限违，
且买豚肩膀连夜归。
斋中杂兴十首以丈夫贵壮健惨戚非朱颜为韵
陆游（宋代）

成童入乡校，诸老席函丈。
堂堂韩有功，英概今可想。
从父有彦远，早以直自养，始终临川学，力守非有党。
纷纷名佗师，有泚在其颡。
二公生气存，千载可畏仰。
夜行船
杨无咎（宋代）

夹岸绮罗欢聚。看喧喧、彩舟来去。晴放湖光，雨添山色，谁识总相宜处。

输与骚人知胜趣。醉临流、戏评坡句。若把西湖比西子，这东湖、似东邻女。
水龙吟·岷峨寿佛东来
李曾伯（宋代）

岷峨寿佛东来，手移斗柄春寰宇。经纶事业，诗书流出，时为膏雨。载采三阶，炳丹一念，雍容枢辅。望岩廊风范，扬休山立，真汉相、殆天与。国步时当如许。赖明堂、倚空一柱。苍生引领，整齐中夏，奠安西土。多士相期，直须无愧，范韩文富。且梅边一笑，春风祝公，寿介东鲁。
赠毛生兄弟从父守禦四川
龚敩（明代）

綵袖双瞻难弟兄，锦江万里计修程。舟行滟滪风生楫，家近蓬婆雪满城。

诸葛勋名新将略，二苏文采旧家声。浣花溪上多才思，莫为驰驱废短檠。
哀桂孙十绝
黄锦（明代）

人生苦不慧，慧反惜无成。生灭同朝菌，何如早不生。
水龙吟·送焦和之赴西夏行省
王恽（元代）

当年紫禁烟花，相逢恨不知音早。
秋风倦客，一杯情话，为君倾倒。
回首燕山，月明庭树，两枝乌绕。
正情驰魏阙，空书怪事，心胆堕，伤殷浩。
祸福无端倚伏，问古今、几人明了。
沧浪渔父，归来惊笑，灵均枯槁。
邂逅淇南，岁寒独在，故人襟抱。
恨黄尘障尺，西山远目，送斜阳鸟。
望汉月
李遵勖（宋代）

黄菊一丛临砌。颗颗露珠装缀。独教冷落向秋天，恨东君不曾独意。
雕阑新雨霁。绿藓上，乱铺金蕊。此花开后更无花，愿爱惜、莫同桃李。
咏双白鹭
雍陶（唐代）

双鹭应怜水满池，风飘不动顶丝垂。
立当青草人先见，行榜白莲鱼未知。
一足独拳寒雨里，数声相叫早秋时。
林塘得尔须增价，况与诗家物色宜。
挽杨廉夫先生
林公庆（明代）

金蟾飞出顾兔腹，化作铁龙惊世俗。丹黄为鬣翠为鳞，日吐明世千万斛。

蒐幽抉怪探玄微，臭腐倏忽成神奇。舆台邹枚汗籍湜，并驱扬马争先驰。

大廷先鸣夸颖出，蒹葭霜气横秋日。旄头不蚀奎壁辉，铁门跃治多奇质。

海棠城东住十年，有宅一区名草玄。花时横笛吹紫玉，醉携红袖觥金莲。

人言此翁多媚妩，谁识平生用心苦。铸人谀墓得黄金，不买昆丘一抔土。

玉函碧薤生孚尹，白骨未必为黄尘。过者欲式铁厓坟，铁云之下瞻龙文。
七夕祁伊吾携酒镜池泛舟遇微雨
邓云霄（明代）

倚棹乘凉秋气催，谁移雀驾向阳台？行云不管填河事，神女疑阳乞巧来。

雨散水天仍浩荡，杯摇星月共徘徊。池中锦石清堪掇，岂似昆明有劫灰。
噶布陔和许滇生
乔重禧（清代）

出卡快扬鞭，朝阳艳锦鞯。碑荒娄室墓，草长塔儿泉。

杨柳严边戍，松花问战船。山凹见丛菊，乡梦落吴天。
持正率和中丞诸公喜雨 其一
彭汝砺（宋代）

昊天旋日照宸忧，灵雨崇朝遍舜州。云起山川初一点，水倾河汉欲交流。

欢愉散入舆人诵，润泽浑供万物求。遥想玉山禾粒熟，来仪还见凤凰秋。
贪睡
于谦（明代）

气昏无奈困人天，才说看书便欲眠。分付家童添活火，莫教断却煮茶烟。
春送僧
贯休（唐代）

蜀魄关关花雨深，送师冲雨到江浔。
不能更折江头柳，自有青青松柏心。
水调歌头
石孝友（宋代）

美人在何许，相望正悠悠。云我雾窗，遥想宛在海中洲。空对残云冷雨，何限重山叠水，一梦到无由。遗怨写红叶，薄幸记青楼。

金乌掷，玉蟾缺，物华休。凤梧眢井，一夜风露各惊秋。唯有远山无赖，淡扫一眉绿，特地向人愁。敛袂且归去，回首谩迟留。
意难忘·汹汹松风
林正大（宋代）

汹汹松风。更浮云皓皓，轻度春空。精神新发越，宾主少从容。犀箸厌，涤昏懵。茗碗策奇功。待试与，平章甲乙，为问涪翁。建溪日铸争雄。笑罗山梅岭，不数严邛。胡桃添味永，甘菊助香浓。投美剂，与和同。雪满兔瓯溶。便一枕，庄周蝶梦，安乐窝中。
道守董公重成寇公楼集宴僚属因赋长句
华镇（宋代）

九峰翠滴天光晓，日射三川波浩溔。朱门画戟古城西，岑楼新驾长林杪。

飞栾叠楶横纷错，重覆交疏深䆗窱。幕开碧落四垂低，屏列好山千叠绕。

卧听羲驭转轣辘，坐看星车回缥缈。啸歌微动薄寥虚，樽俎平铺俯萝茑。

耳前燕语得其所，目外鹏图莫之夭。帘翻江日酒霞鲜，窗度天风香穗袅。

平昔莱公此栖止，目穷佳丽真明瞭。云归自惜故乡非，日低谁念长安杳。

帝居阊阖深难叫，世路风波古瀰渺。饥乌得食嚇鹓雏，嫫母在宫憎窈窕。

干将莫耶不惜折，威凤麒麟耻羁扰。北瞻曾冠拱辰星，南飞却过随阳鸟。

彭殇滔滔不足问，荣悴冥冥未宜了。沐猴缨弁竟非真，明玉在尘终自皦。

百年同气姤贤守，抉隐搜遗思远绍。网罗胜赏得偏多，怀想高风情不少。

鲵蟠陈迹久寂寞，虹揭画梁重夭矫。已知青竹播馨香，更看华榜延光皎。

自怜值遇分濩落，重此登临思悽悄。举目频惊五岭明，回头却顾长沙藐。

局促可能参庾亮，清平岂是依刘表。楚天不断故关迷，危栏倚遍前山小。
古风其二十七
李白（唐代）

燕赵有秀色。
绮楼青云端。
眉目艳皎月。
一笑倾城欢。
常恐碧草晚。
坐泣秋风寒。
纤手怨玉琴。
清晨起长叹。
焉得偶君子。
共乘双飞鸾。
次韵周元仲见寄二首 其一
李纲（宋代）

凌云健笔有神锋，抵掌高谈久不同。江上过从犹宿昔，峤南游历遍西东。

山川多助新诗里，花鸟愁添老眼中。万里归来好同隐，竹林今祗欠王戎。
过王季野妻施夫人墓因怀季野
虞堪（明代）

宝玦珠奁土一抔，东风原上使人愁。落花寂寂迷芳草，日暮王孙何处游。
奉使契丹二十八首 伤足
苏辙（宋代）

少年谬闻道，直往寡所疑。
不知避碍险，造次逢颠危。
中岁鲍忧避，进退每自持。
长存鄙夫计，未免达士嗤。
前日使胡罢，昼夜心南驰。
中涂冰塞川，滉漾无津涯。
仆夫执辔前，我亦忘止之。
马眩足不禁，拉然卧中坻。
异域非所息，据鞍几不支。
昔尝诵《楞严》，闻有乞食师。
行乞遭毒刺，痛剧侵肝脾。
念觉虽觉痛，无痛痛觉知。
念极良有见，遂与凡夫辞。
我今亦悟此，先佛岂见欺。
但尔不即证，欲往常迟迟。
咄哉后来心，当与初心期。
僧上蜀绢毛段不受以偈谢之
释慧空（宋代）

关西毛段蜀川绢，万里持来恐亦艰。谢汝殷勤复归汝，老僧布衲得遮寒。
题严子陵钓台
陈贯道（宋代）

足加帝腹似痴顽，讵肯折腰求好官。
明主莫将臣子待，故人只作友朋看。
野塘
韩偓（唐代）

侵晓乘凉偶独来，不因鱼跃见萍开。

卷荷忽被微风触，泻下清香露一杯。
菩萨蛮
朱敦儒（宋代）

风流才子倾城色。红缨翠幰长安陌。夜饮小平康。暖生银字簧。

安杯留上客。私语眉峰侧。半冷水沈香。罗帷宫漏长。
云巢
胡俨（明代）

一片闲云卷复舒，高人揽取结巢居。朝含雨气松楸润，夕扬山光枕席虚。

刘伶短锸醉空荷，陶令挽歌生自书。万物芸芸终有复，百年宰木谩欷歔。
家时甫星使端午招同幕府板桥园夜集
林鹤年（清代）

海云岛月付沧桑，眼底扶馀识霸王。金谷园亭诗酒录，玉溪身世绮罗场。

隔江喧夺龙舟綵，列戟光凝燕寝香。天汉星槎望牛斗，宣防移节镇珂乡。
建炎丞相成国吕忠穆公退老堂
陈棠（宋代）

解组归来万事休，买茅初葺一堂幽。
绿筠晓月摇苍佩，红树春风散采斿。
鸥鹭心情虽退志，麒麟图画尚追求。
行看驰馹趋丹陛，趁取閒时秉烛游。
次韵李子永梅村散策图
范成大（宋代）

光风先放越溪春，萧散寻诗索笑人。
藜杖前头春浩荡，三生应是主林神。
静安八咏录五 其一 赤乌碑
唐奎（元代）

河水初润瓠子决，东吴沪渎复漫泄。重玄不见赤乌碑，怅惘波臣心欲折。

玄龟抃舞苍龙飞，江头落日枫林稀。谁云杜公两石在，安知陵谷千年非。
九日黄楼作
苏轼（宋代）

去年重阳不可说，南城夜半千沤发。
水穿城下作雷鸣，泥满城头飞雨滑。
黄花白酒无人问，日暮归来洗靴袜。
岂知还复有今年，把盏对花容一呷。
莫嫌酒薄红粉陋，终胜泥中事锹锸。
黄楼新成壁未干，清河已落霜初杀。
朝来白露如细雨，南山不见千寻刹。
楼前便作海茫茫，楼下空闻橹鸦轧。
薄寒中人老可畏，热酒浇肠气先压。
烟消日出见渔村，远水鳞鳞山齾齾。
诗人猛士杂龙虎，楚舞吴歌乱鹅鸭。
一杯相属君勿辞，此境何殊泛清霅。
后出塞五首
杜甫（唐代）

男儿生世间，及壮当封侯。
战伐有功业，焉能守旧丘？
召募赴蓟门，军动不可留。
千金买马鞍，百金装刀头。
闾里送我行，亲戚拥道周。
斑白居上列，酒酣进庶羞。
少年别有赠，含笑看吴钩。

朝进东门营，暮上河阳桥。
落日照大旗，马鸣风萧萧。
平沙列万幕，部伍各见招。
中天悬明月，令严夜寂寥。
悲笳数声动，壮士惨不骄。
借问大将谁？恐是霍嫖姚。

古人重守边，今人重高勋。
岂知英雄主，出师亘长云。
六合已一家，四夷且孤军。
遂使貔虎士，奋身勇所闻。
拔剑击大荒，日收胡马群；
誓开玄冥北，持以奉吾君！

献凯日继踵，两蕃静无虞。
渔阳豪侠地，击鼓吹笙竽。
云帆转辽海，粳稻来东吴。
越罗与楚练，照耀舆台躯。
主将位益崇，气骄凌上都：
边人不敢议，议者死路衢。

我本良家子，出师亦多门。
将骄益愁思，身贵不足论。
跃马二十年，恐辜明主恩。
坐见幽州骑，长驱河洛昏。
中夜间道归，故里但空村。
恶名幸脱免，穷老无儿孙。
伯 其二
李之仪（宋代）

纷纷到底不如休，空把閒心见便留。昨日白消行处去，今朝绿遍定谁揉。

且从寂灭翻千偈，安用深湛咏四愁。我坐言多欲无语，每惭佳思枉诗流。
春闺
释祖可（宋代）

雪晴梅破发幽香，莺作春声入画堂。多少玉人魂梦断，不胜情况恨更长。
江头五咏 其四 花鸭
杜甫（唐代）

花鸭无泥滓，阶前每缓行。羽毛知独立，黑白太分明。

不觉群心妒，休牵众眼惊。稻粱沾汝在，作意莫先鸣。
言怀
仇远（元代）

白岭溪上野田平，黄陇山前竹树清。
已许数椽容小住，余英爱我爱余英。
发衢城
郑鹏（明代）

晚发衢城外，中宵宿远岑。乱云迷客梦，微雨碎乡心。

犬吠知村近，泉鸣觉涧深。凄凉无复寐，起坐更沉吟。
忆秦娥 其四 至节赴郡会，赦到
朱敦儒（宋代）

歌钟列。公堂盛会酬佳节。酬佳节。皇恩宣布，早梅争发。

舞场椎节催回雪。金壶旋酒琼酥热。琼酥热。今朝不饮，几时欢悦。
次韵和少述秋兴
沈遘（宋代）

浩荡西风动客裾，飘然归思满田庐。少时岂省为名误，老去真知与世疏。

胜事祗随诗句尽，壮怀犹向酒杯舒。南山已有终年约，三径何年得自除。
次韵芝田上人子虚二首
方回（元代）

年长山僧五十秋，每携诗卷过吾楼。
老衰英妙心相似，灵隐亭前水不流。
恭和圣制朝泛金海诗二首 其二
孙承恩（明代）

澄湖万顷练平舒，紫荇青蘋错锦蕖。上苑祥光联日下，南山佳气霭晴馀。

欣闻凤吹冲林鸟，惊睹龙颜跃渚鱼。大孝允惟怀罔极，小臣何以佐宸娱。
赐河东总河顾琮
弘历（清代）

堤遥工简息洪涛，无事常经智不劳。泉闸湖垸善潴泄，永期转漕济千艘。
渡彭蠡湖口望大浔山
周仪炜（清代）

春风出江城，千里送行迹。朝辞浔阳郭，晡击湓口楫。

回首眺大浔，危屿立空阔。中峦静容与，澄晖览日夕。

亭亭何处仙，缥缈迥殊绝。平湖丽清镜，修容俯深碧。

气与江势趋，神俱旅心积。断云掩苍莽，残照薄欹仄。

征车重回迈，延伫但今昔。缅彼百尺峰，嗟此远行客。
次韵方叔媚川图亭上观芙蓉
许及之（宋代）

筛霞擘锦炫晴空，碧玉芙蓉晚更红。只道商秋为素景，也教春色艳秋风。
诗偈 其八
庞蕴（唐代）

起时惟法起，行时共佛行。腾腾三界内，诸法自无生。
咏史上·齐桓公二首
陈普（宋代）

葵丘霸气若虹霓，东略何缘遽不知。
宰孔晋侯相遇处，齐桓已作在床尸。
游智果寺
仇远（元代）

独迳苍苔引瘦筇，墙阴修竹碧玲珑。
青山犹见及坡老，小雨何须问社公。
云冷石藏烹茗雪，日长门掩落花风。
定知神扈题梁字，不与当时劫火同。
妙高亭
邹浩（宋代）

四望山头老比丘，笑他思大浪经由。巧将三十三天好，都向青云青处收。

金翅远投云际歇，银河低绕砌边流。高高更有堪行路，骑取沩山水牯牛。
病中寄山中故旧八首 其二
释德洪（宋代）

身心俱寂灭，想念亦纷纭。此是维摩老，无生不二门。
天授中语
佚名（唐代）

遇徐杜者必生，遇来侯者必死。
自警
刘克庄（宋代）

笔枯砚燥自伤悲，文体全关气盛衰。
倚马纵允挥万字，骑驴尚盛课千诗。
奉盘谁可推盟主，撼树人方谤老师。
疑有更深于此者，入山十载试精思。
虾蟆碚水
王十朋（宋代）

虾蟆好居水，背水以自濡。不知背上味，乃与众水殊。

品第高水经，煎茶必来须。争汲以致远，不惮险且迂。

我亦走瓶罂，一瓯瀹云腴。所恨太遐僻，亲朋莫能呼。

巨蛙如有灵，曷不上天衢。以水为雨露，助天泽寰区。

坎视峡中小，笑渠子阳愚。
十月朔英利道中作
成鹫（清代）

去国正重九，中途逢小春。水喧争渡客，山静过桥人。

岂效枯鱼泣，言随野马尘。明朝潮汛好，行矣莫逡巡。
某近与和叔游景爱之不足因吟短篇以赠
强至（宋代）

夫子南州杰，相逢出肺肝。
平生潜圣阃，壮岁尚儒冠。
鸱鷃霄垠击，蛟龙井底蟠。
耻将孤愤剑，容易向人弹。
汉高祖将韩信图
郑思肖（宋代）

先入关中得计多，彭城未是汉山河。不操擒纵英雄手，韩信何由肯倒戈。
经石门山
陈绍儒（明代）

韶石鸣弦不记年，南佗遗事夕阳前。楼船直下浈江水，城郭重关越树烟。

碧倚寒江沉戟垒，山分凉雨涨贪泉。我家住傍秦寻陕，来此行歌共少连。
许道宁秋山晴岚图
邵宝（明代）

春山岚重秋山少，宿雾浮烟亦昏晓。千峰万峰爽气生，望入虚无俱缥缈。

画图到此须写真，许君笔力真能神。丹丘博士有巨眼，谓是晚年尤可人。

题诗更得鹿场子，万里秋旻双决眦。本来面目见苍厓，笼罩谁加青与紫。

乾坤无心四时改，万变消沉一真在。古人观物复今人，秋色无端几千载。

君不见邹君得此爱如玉，长卷装潢更犀轴。何当携上九龙巅，南望湖天送孤鹜。
池上双凫二首
吴融（唐代）

碧池悠漾小凫雏，两两依依只自娱。钓艇忽移还散去，

寒鸱有意即相呼。可怜翡翠归云髻，莫羡鸳鸯入画图。

幸是羽毛无取处，一生安稳老菰蒲。

双凫狎得傍池台，戏藻衔蒲远又回。敢为稻粱凌险去，

幸无鹰隼触波来。万丝春雨眠时乱，一片浓萍浴处开。

不在笼栏夜仍好，月汀星沼剩裴回。
金陵二首
李流谦（宋代）

龙蟠虎踞帝王州，屡叹降旗出石头。
不惜家居撞怀了，可因歌舞破除休。
露桃滴滴啼宫井，风柳条条绊客舟。
春水一江流未尽，不禁更问几多愁。
夜雨十二韵
钱清履（清代）

彻耳淋浪雨，黄昏不住声。银镫微焰淡，布被嫩寒生。

𣽅𣽅檐承溜，沈沈柝转更。去霉熏艾蒳，煨药响炉铛。

梅豆将黄熟，苔斑已碧盈。瓦跳珠错落，阶触玉瑽琤。

遥想田渠满，还知港涨平。溪边闲立钓，陇上苦锄耕。

石燕衡云拂，林鸠绕屋鸣。麦畦藏雊雉，柳岸歇啼莺。

似此连朝霔，难教十日晴。我愁如草长，点滴梦频惊。
答张朝奉四首 其三
陆佃（宋代）

押了文书坐了衙，寻常行过祇如家。苦无公事妨携酒，赖有诗情得试茶。

便到五更犹有月，算来一日可无花。垂纶更作轻鸥伴，坐看寒汀学绉纱。
次韵宣州使君陈中书见寄
释居简（宋代）

听紫芝歌问绮园，橘中果有几何天。试原雪夜玉堂梦，更了江春符竹缘。

新涨溢池荷叶小，煖风掠面柳花鲜。大邦屏翰风骚地，应有诗人受一廛。
送程给事知越州
沈括（宋代）

鸾台倦直出黄扉，鱼浦双旌入翠微。阁老清规三省旧，使君高兴五湖归。

却从江海瞻青琐，聊过丘园戏锦衣。一拂京尘浩南望，蓬莱阁静簿书稀。
夏日书事二首 其一
谢薖（宋代）

苍虬蟠础湿生云，翠竹摇风水有纹。凉卧北窗呼不省，虫飞绕鬓梦中闻。
颂古三十一首
释梵琮（宋代）

拏得大家些子本，门前铺席恣开张。
到头滞货同行市，价数高低两不争。
瑞鹤仙 其二
葛长庚（宋代）

赋情多懒率。每醉后疏狂，醒来飘忽。无心恋簪绂。

漫才高子建，韵欺王勃。胸中绝物。所容者、诗兵酒卒。

一两时，调发将来，扫尽闷妖愁孽。

莫说。杀人一万，自损三千，到底臲亶。悬河口讷。非夙世，无灵骨。

把湖山牌印，莺花权柄，牒过清风朗月。且束之、高阁休休，这回更不。
绮罗香 愿在衣而为领
吴森札（清代）

一幅鲛绡，几回忖量，拈却绣刀裁剪。稳贴双肩，记把芙蓉扣掩。

缀珠翠、顾影沉吟，临镜面、瘦痕羞敛。漫寻春、蝶眷蜂怜，芳心犹恐旧香浅。

绣罢重封奁箧，怕新来宽褪，琼酥销减。倦压鸳衾，兰麝休教再染。

愁春去、怨雨啼云，惜花残、香柔红软。解罗衫、闲叠熏笼，甚心情更展。
颂古五十三首
释文礼（宋代）

满头白发老岩隈，万本青松懒更栽。
皮袋累他周氏女，难寻踪迹去还来。
千秋岁
黄庭坚（宋代）

世间好事。恰恁厮当对。乍夜永，凉天气。雨稀帘外滴，香篆盘中字。长入梦，如今见也分明是。

欢极娇无力，玉软花欹坠。钗罥袖，云堆臂。灯斜明媚眼，汗浃瞢腾醉。奴奴睡，奴奴睡也奴奴睡。
登粤秀山 其一
孙勋（明代）

尉佗山阁枕飞屏，石碣依然似鲁灵。夕照倒随松桧落，晚田遥带稻粱馨。

三城鸡犬填阛阓，万里牙樯接海溟。淳朴旧怜吾土胜，未堪群盗日纵横。
九日有感
赵蕃（宋代）

寥落渊明后，凄凉九日期。
寻花漫青蕊，对酒只空卮。
林密栖鸦早，江寒泊雁迟。
楼高无那倚，弦绝有谁知。
寿时相三首 其三
周行己（宋代）

非公谁与济商川，年德俱隆文武全。省事省官民自定，足兵足食务当先。

烹鲜取治惟无扰，置器期安在不偏。公寿且千君且万，四方永永乐尧年。
次韵咏慈山水月庵梅花二首 其一
张烈（清代）

慈山风景似孤山，人去亭空鹤未还。犹幸一株冰雪洁，清香从不到人间。
绍兴丁已以大礼馆客恩奏族叔祖有诗见戏次韵和答二首 其二
张守（宋代）

衣冠相望两卿家，列鼎当年办咄嗟。后裔不应犹短褐，除书未怕失丹砂。

恩光漫欲沾宗族，品秩何劳问等差。莫笑青衫同画饼，也胜辛苦踏槐花。
好事近
蔡襄（宋代）

瑞雪满京都，宫殿尽成银阙。常对素光遥望，是江梅时节。

如今江上见寒梅，幽香自清绝。重看落英残艳，想飘零如雪。
光禄生日
朱长文（宋代）

卿寺方森棘，侯邦屡建旗。
才锋周物理，智烛见神机。
寿远眉毫周，身康鬓雪稀。
翠筠高挺节，古柏暗增围。
云陛朝升对，铜符夕佩归。
灌苗潜致茂，针瘼坐令肥。
召杜名方重，松乔志所希。
非才学诗礼，多幸奉庭闱。
叶载神龟称，雏随彩凤飞。
晨昏趋膝下，永着老莱衣。
送隆上人
释德洪（宋代）

人生聚散等儿戏，梦境纷然此一时。老去渐知为客味，秋来长一送人诗。

感君义色分心曲，慰我年华两鬓丝。想见故乡霜菊后，屋头千树橘累垂。
闻雨
张说（唐代）

穷冬万花匝，永夜百忧攒。危戍临江火，空斋入雨寒。

断猿知屡别，嘶雁觉虚弹。心对炉灰死，颜随庭树残。

旧恩怀未报，倾胆镜中看。
致斋太一宫
杨亿（宋代）

汉帝祈年馆，威神法太微。
赤章修祕祝，盘石拂仙衣。
雉雊灵光修，鸾歌彩雾霏。
霓旌飘夕吹，瑶草泛春晕。
琼悄晨杯满，芝苗书茹肥。
象样本犹一献，凫舄自双飞。
天迥飚轮度，宵残素瑟希。
回看葱郁处，佳气接彤闱。
游野航次元应韵三首
李流谦（宋代）

平地坐我帆樯中，翠峰出没工为容。
轻鸥舞晴水照影，苍蛟吼为雪薄胸。
渔舠系月江一曲，樵斧斫雪山几重。
诗翁忽来吐佳句，物色才情元一宗。
雨宿祁门道中
吴龙翰（宋代）

乘骖古渡头，景色十分幽。
山雨敲诗梦，溪流赴客愁。
寒禽知警夜，高树故吟秋。
壮志难磨尽，终期汗漫游。
咏史二首 其一
曾巩（宋代）

京室天下归，飞甍无馀地。国士忧社稷，涂人养声利。

贵贱竞一时，峨冠各鳞次。子龙独幽远，聘召漠无意。
远离别
何中（元代）

空村落叶乱，旷野飞云迟。抽尽园客茧，难比妾相思。

自从出门来，足茧拆兆龟。夜宿茅篁杂，晓行霜露凄。

仰举千重岑，俯涉百渡溪。骨肉无一在，亲戚知为谁？

群刀血模糊，杀人相娱嬉。有声不敢吐，有泪不敢垂。

妾魂久已逝，妾身终何之。行行忽遇兵，扰扰贪获资。

力战岂不胜，何以救蒸黎。乡兵又掳妾，无异在贼时。

朝汲风激面，暮春日皴肌。妾无使令者，远胜妾在兹。

寄言北去鸟，妾死君得知。自从结昏姻，得备奉盥匜。

幸甚终所托，可保黄发期。苟死又何戚，有此生别离。

自尽亦非难，冀君赎妾归。君心宁绝妾，望君君来斯。

又恐多险艰，为妾使君危。怫郁一寸心，撩乱百结丝。

牵牛与织女，乘隔始不疑。昨夜梦到家，银烛照华榱。

梦觉恍见君，回回日如迷。果如两龙剑，长怀相望悲。

人人傥如妾，何以生世为。
郊居许敬臣廉使见过
张养浩（元代）

野处欲忘世，况乃平昔友。寥寥数亩园，甘此养衰朽。

兹晨君见过，童稚骇而走。牙纛明郊原，骑从隘岩薮。

辉光生泉石，意气排户牖。握手论夙心，相看各白首。

亹亹及经术，眷眷接杯酒。嘉我高尚怀，一卧七年久。

自言微亲老，亦欲谢纷纠。从仕非不佳，其奈多掣肘。

所以明哲人，往往去之陡。此言公近谀，彼节余何有？

本期野老俱，孰敢达者偶。渺渺烟林合，浩浩风隧吼。

涓涓水穿竹，忽忽日低柳。出门俱黯然，人影乱田亩。
礼五祖大满禅师塔
释正觉（宋代）

黄梅果熟，白藕花开。
问唯佛性。种异凡胎。
衣传南岭人将去，松老西山我再来。
两借皮囊成底事，一壶风月湛无埃。
闻台抨不行有感 其二
王世贞（明代）

当时诤臣论，夫岂谤书函。执政宽相假，流言转自惭。

本应呼第五，不合受朝三。遂我初衣后，秋风农圃谙。
昔苏先生游庐山诗云平日怀真赏
张耒（宋代）

人生孰非梦，梦里见庐山。若了元无梦，何曾有往还。
赠蹇法师翊之
秦观（宋代）

天都九经纬，人物如纺绩。
岂无僊圣游，但未见哀识。
蹇师蜀方僊，鬼物充服役。
朅来长安城，摩挲金铜狄。
大蛇死已论，葛陂囚且释。
是事何足云，聊尔恤艰厄。
方从马明生，西去链金液。
丹成得度世，造化为莫逆。
予亦江海人，名宦偶牵迫。
投劾去未能，见师三叹息。
明日沈干送花二枝续一章
王洋（宋代）

暖风吹得也轻狂，连夜争开有底忙。
困恨兰宵留宿酒，笑濡晓露试新妆。
浪淘沙·家在敬亭东
吴潜（宋代）

家在敬亭东。老桧苍枫。浮生何必寄萍蓬。得似满庭芳一曲，美酒千锺。万事转头空。聚散匆匆。片帆稳挂晓来风。别後平安真信息，付与飞鸿。
和广德宋宰喜雨
虞俦（宋代）

一雨丰年兆可探，全胜雪瑞白成三。
偏怜令尹关心切，喜对农夫洗汗渐。
秔稻秀畦欣绿润，芙蓉依水媚红酣。
词源顿遣如泉涌，酒量悬知似海涵。
耆英会诗二首 其二
刘几（宋代）

制举省元推二相，龙头昔日属宣猷。人间盛事并遐算，一席几盈九百筹。
题宝应张氏草堂
吕本中（宋代）

好风残暑不同涂，稳看饥蚊自扫除。不谓南轩有佳竹，捲帘相对一床书。
感旧
许琮（宋代）

闲窗落叶挂虫丝，坐久还疑是旧时。
记得栏杆垂手处，梅花明月第三枝。
寿司马三原王公七十
史鉴（明代）

司马今元老，升朝立要津。力能扶社稷，功足庇民人。

扬历更中扶，驱驰为拊循。召公分主陜，晋盗去奔秦。

直道昭星日，危言耸缙绅。格君由正已，忧国拟忘身。

阍寺威应戢，闾阎气颇伸。才猷诚间出，寿考夐殊伦。

从欲无踰矩，行年比斲轮。洛城谋会甲，嵩岳咏生申。

瑞应衔图凤，文徵系绂麟。封章求退切，优诏勉留频。

恭默思良弼，经纶仗荩臣。旧都根本地，诸将辑和辰。

选部申三命，官庖送八珍。进阶崇礼秩，强食辅精神。

眷顾方隆重，咨询合对陈。衮衣宁废补，台鼎且须亲。

燮理阴阳顺，甄陶造化仁。微躯如健在，愿与物同春。
中秋佳月怀杜安行冯当可二首
郭印（宋代）

西风卷尽片云浮，天宇团圆素月流。
玉斧修成三夜景，银盘赛过十年秋。
佳人渺邈心相照，羁客徘徊影共愁。
安得仙娥一招手，驱鸾驾鹤上琼楼。
太守林太博赠瑞香花 其四
刘克庄（宋代）

吟讽攀翻到月斜，众惊奇宝聚贫家。高才盍视宫中草，退士聊看屋角花。

未必园丁谙树性，更愁墨客笑姜芽。画堂金鼎熏兰麝，岂有天然韵可誇。
招贤峰
陈岩（宋代）

翘翘车乘力招贤，建业山河五十年。
欲问兴亡无问处，一声山鸟忽来前。
送远集古
陈子升（明代）

艰危须仗济时才，儒术于我何有哉。万里只携孤剑去，群心能捧大明来。

忽蒙汉诏还冠冕，更取峰霞入酒杯。期向金陵醉江树，东山朝日翠屏开。
南陵道中迫暮投茅店四围率败篱令仆夫环卧
吴龙翰（宋代）

故山三百里，归路正羊肠。
密树标茅店，荒池界竹墙。
仆眠如鹿伏，我倦背龟藏。
素志非南阮，丈夫扫八荒。
忆黄州梅花五绝
苏轼（宋代）

一枝价重万琼琚，直恐姑山雪不如。
尽爱丹铅竞时好，不如风雪养天姝。
次韵临川傅簿经过道旧之什
许及之（宋代）

倾盖临川卜再逢，岁华飘忽老秋风。汗颜何补千人聚，过眼还秋万马空。

今子所淹栖棘地，曩余曾掌采芹宫。种松已长烦公问，梁栋如今中未中。
醉太平 赠雏伶红牡丹，王瘿叟、孙竹孙同赋
聂树楷（清代）

红香露凝。红酣酒酲。牡丹一朵能行。认卿卿小名。

王郎眼青。孙郎目成。春风词笔纵横。替花王写生。
久苦春寒三月三日戏作俳体
方回（元代）

似惜残红未放稀，佳人怯试薄罗衣。
桃花水涨冰犹凝，燕子泥融雪更飞。
老去寻芳元自懒，病来吹霎不如归。
常嫌禊帖书清朗，尔许奇寒可浴沂。
追和陈去非宣和甲辰重九韵
仇远（元代）

世态炎凉不足忧，吾生赢得日优游。
九日忽惊枫叶落，百年几见菊花秋。
忘形诗酒新丰客，满目溪山古溧州。
闻道市桥骑马滑，山公归醉得无愁。
蒙恩易镇豫章丐假还乡途中偶成十七首
吴芾（宋代）

千尺石屏雄，屏边列数峰。
巍然不可犯，真是镇疆封。
人月圆 寄外 见况周颐《粤西词见》
何慧生（清代）

长途多少伤心事，锦字报秦嘉。无端风鹤，严城鼓角，分散天涯。

关河回首，柔肠寸断，泪渍红纱。重逢何日，片帆去远，千里云遮。
江上望九华山慨焉有感
梅文鼎（清代）

曾闻九子山，险怪类西岳。攒簇金芙蓉，峥嵘发华萼。

我来江上看，烟光喜澄廓。奇峰缥缈间，一一青如削。

百里势不绝，蜿蜒相回薄。扁舟不可停，所见乍前却。

参差互出没，灵异难遥度。振衣思高颠，攀跻一何乐。

长歌入杳冥，凌风瞰大壑。身轻生羽翼，虚无行碧落。

平生慕至道，幽探性所托。于役曾未休，天游攘六凿。

福地傥依栖，旷然解尘缚。敢忘夙昔心，敬与山灵约。
宣和画猿 其二
韩淲（宋代）

雪霜繁处是阴山，八骏周游更不还。犹有遗黎抱弓剑，猿声依旧啸林间。
赠海上观音院文依上人
李中（五代）

烟霞海边寺，高卧出门慵。白日少来客，清风生古松。

虚窗从燕入，坏屐任苔封。几度陪师话，相留到暮钟。
送何山人
张方平（宋代）

烟策西归背九衢，锦城春色遍平芜。它年定有乘槎客，知是严君隐蜀都。
题七星岩 其一
谭胜祖（明代）

小筑寒光叠叠青，摘来天半一湖星。草堂春到花分丽，断岭云生岳吐灵。

倚棹随波应放钓，得鱼呼酒每烹腥。楼台错落烟霞渺，微见山僧上小亭。
寄太常王少卿
李山甫（唐代）

别后西风起，新蝉坐卧闻。秋天静如水，远岫碧侵云。

雅饮纯和气，清吟冰雪文。想思重回首，梧叶下纷纷。
我侬词
管道升（元代）

尔侬我侬，忒煞情多，情多处，热似火。把一块泥，捻一个尔，塑一个我，将咱两个，一齐打破，用水调和。再捻一个尔，再塑一个我。我泥中有尔，尔泥中有我。我与尔生同一个衾，死同一个椁！
春暮思平泉杂咏二十首。芳荪
李德裕（唐代）

楚客重兰荪，遗芳今未歇。叶抽清浅水，花照暄妍节。

紫艳映渠鲜，轻香含露洁。离居若有赠，暂与幽人折。
宿安仁县市
王义山（宋代）

安仁斗来大，地窄瞰官途。
吏散晚卫早，人稀夜市无。
山多田占少，涧曲水来迂。
犹道茅包锦，县官来索租。
金陵漫兴四首 其四
沈磐（清代）

万马临江拥健儿，上游诸将半横尸。凤城夜启宫车出，鹊观尘飞汉祚移。

张象望旗惊鼓噪，褚渊受爵愧期颐。诸公好去乘时会，莫入商山赋《紫芝》。
山门六题寄圣俞 其一 紫云岩
张献民（宋代）

朝见紫云生霏霏，暮见紫云归戢戢。有时飞鸾舞上下，料是仙人潜出入。
久不作诗诗思甚涸春物日盛漫兴三章用常德枣心笔书本不工重复加弱似亦与诗相称云 其一
赵蕃（宋代）

威严退冰霜，清润归梅柳。少时骋青春，老至伤白首。

日长卷添书，病倦杯费酒。姑置雁鹜行，顾惭牛马走。
李大椿伯寿见示宝剑歌答之
赵蕃（宋代）

李子久不调，慷慨多雄辞。
题为宝剑篇，赠我何足知。
我为读数宝，因之重嗟咨。
尚方愿赐有朱云，櫑具带剑有不疑。
云也安能斩张禹，曼倩脱或逢胜之。
君才固有用，我病且复衰。
谁能长佩矜陆离，但取短铗歌归来。
怀庐岳旧游寄刘钧因感鉴上人
李中（五代）

昔年庐岳闲游日，乘兴因寻物外僧。寄宿爱听松叶雨，

论诗惟对竹窗灯。各拘片禄寻分别，高谢浮名竟未能。

一念支公安可见，影堂何处暮云凝。
紫泉行赠阶守张子
孙承恩（明代）

吾闻秦川武都有紫泉，不与他水同渊源。紫泉有泥色葳葳，澄水甘滑葡萄鲜。

汉家玺书出明光，紫泥醮笔芝兰香。淋漓天葩云雾湿，回旋锦轴龙鸾翔。

明王御下恩数异，宠德嘉功讵能几。颇闻岩穴徵遗贤，半为民庸奖循吏。

张子磊落多俊称，一麾出守秦川行。城下武功在犀牛，社中香火明是州。

良牧不数人，五代王孙特有闻。一时褒诏众所羡，千年故事谁能湮。

丈夫致身当及早，后辈前贤可同调。书生岂无韬略用，颠连正须恩泽保。

紫泥紫泥空复云，别有徵书凤衔到。
南乡子 元宵赋别
梁德绳（清代）

去住别离同。此日心情似转蓬。勉向烛龙看斗舞，玲珑。

香雾空濛灯晕红。

病怯柳丝风。才唱骊歌意绪嫞。骨肉江乡千里梦，惺忪。

回首云山隔几重。
答余左司
徐贲（元代）

南城怅违别，北里念周旋。赌墅春同弈，听江雨对眠。

诗情空日日，花事自年年。何处思君切，牙营鼓角边。
雒谷谚
佚名（唐代）

謥洞入黄泉。
青阳驿 其二
石才孺（宋代）

锦绷只拟情方昵，绣袜那知祸已成。自古覆车循一辙，哲王宁不玷聪明。
自临川泛舟还归因假前韵寄粹老提举朝议兼简知府龙图丈 其四
彭汝砺（宋代）

匹马千山远，扁舟宇宙宽。岁华春已仲，时节食初寒。

稍忆棋争胜，还须饮尽欢。使君如见问，行李已河干。
偈颂八十五首
释妙伦（宋代）

华山突兀耸苍穹，坐断坤维千万峰。
潘阆骑驴山下过，只闻啼鸟闹春风。
舟至辰陵矶与楚百户等言别
曾爟（明代）

江到荆湘两派分，客情无柰况离群。尔从三峡迎春水，我过重湖望楚云。

白帝至今啼蜀魄，苍梧何处吊湘君。孤舟夜向巴陵泊，一曲商歌不忍闻。
次答杨少傅士奇见寄二首 其一
胡俨（明代）

幽栖已出喧嚣外，老疾偏怜见在身。万里交游空对月，半生风在不知春。

当年玉署曾分直，今日乌纱独制巾。共道同时六学士，香山居士一闲人。
因营张村蛮窝并书所见
戴表元（宋代）

老子来无一把茅，居然得此好洼坳。
开塘谨避蛟龙窟，伐树须存乌鹊巢。
郡阁阅书投壶和呈相国晏公
梅尧臣（宋代）

较量人世无穷乐，罗列平生未见书。
聊奉投壶祭征虏，休言系剑马相如。
画楼晚去闻寒角，缥帙看来落蠹鱼。
日获诲言皆旧学，不惭贫贱带经锄。
寿佟太夫人三月七旬晋九 其三
殷葆诚（清代）

贤嗣干城树令名，遐龄天锡瑞河清。春风入座安调息，华发盈颠自建行。

吉日良辰联上巳，辉腾婺宿祝长生。慈祥心地温恭度，嘘吸冲和善气迎。
李肃毅侯挽诗四首 其二
黄遵宪（清代）

连珠臣炮后门枪，天假勋臣事业昌。南国旌旗三捷报，北门管论九边防。

平生自诩杨无敌，诸将犹夸石敢当。何意马关盟会日，眼头铅水泪千行！
时人为荀伯玉语
佚名（隋代）

十敕五令。不如荀伯玉命。
赠陈太守于乔
张鸣韶（明代）

朱轮晴拥海门烟，万卉春光映绮筵。老阅岁华馀甲子，高辞神绮自丁年。

棠留南国堪垂咏，书著函关又几篇。宅畔桃花非一度，孙枝应满綵衣前。
水调歌头·千古严陵濑
刘一止（宋代）

千古严陵濑，清夜月荒凉。水明沙净，波面一叶弄孤光。北望旄头天际，杀气遥昏楚甸，云树失青苍。愁绝未归客，衰鬓点吴霜。听江边，鸣宝瑟，想英皇。骑鲸仙裔，高韵清绝胜风篁。醉入无何境界，却笑昔人底事，远慕白云乡。不见咸阳道，烟草茂陵荒。
王绂秀石苍筠用图间题者韵 其二
弘历（清代）

孤矗何心待凤仪，池边上伏雨中时。移来新干堪为伴，翠影相笼不自持。
蔷薇吟
金朋说（宋代）

涂朱抹粉吐芳馨，倚架依阑承露新。
腻白妖红谁不惜，樽前莫负插花吟。
碧城三首·其一
李商隐（唐代）

碧城十二曲阑干，犀辟尘埃玉辟寒。
阆苑有书多附鹤，女床无树不栖鸾。
星沉海底当窗见，雨过河源隔座看。
若是晓珠明又定，一生长对水晶盘。
正月二十四日夜雪
司马光（宋代）

叠瓦浮轻雪，参差粉画难。
苦欺初变柳，故压未生兰。
夜色微分白，春容不受寒。
即为花卉夺，犹得暂从看。
题舜庙
张濯（唐代）

古都遗庙出河濆，万代千秋仰圣君。
蒲坂城边长逝水，苍梧野外不归云。
寥寥象设魂应在，寂寂虞篇德已闻。
向晚风吹庭下柏，犹疑琴曲韵南薰。
偈颂一百二十三首 其四十
释崇岳（宋代）

杀人刀，活人剑。那吒眼睛，金刚正焰。咬定牙关，赤心片片。
读司马公集解大玄
吕本中（宋代）

京城半年围，道路三月病。轻舟过江来，所向复未定。

客房夜凉过，气体亦粗胜。月穿窗罅白，风入桐叶劲。

挑灯读太玄，爱此顷刻静。物数极三甲，此理本天命。

首赞则分行，故未及世应。古历汉则亡，易实更三圣。

哀哉杨子云，上与数子竞。虽云耗心力，固自有捷径。

后来司马公，独敛众说盛。锱铢判讹谬，一宗蒙是正。

读玄则知易，此实公所證。如何少年子，便欲献讥评。

我老未知学，读此知不称。掩卷坐搔首，一洗肝肺净。

明朝寻故人，此语殊未竟。
长安喜逢彭禹峰
赵宾（清代）

湖海元龙气未除，雄心寂寞付樵渔。樽开北海新桑落，膝抱南阳旧草庐。

倜傥指挥天下事，才华驱使古今书。含香朝罢门庭冷，扫径同君赋《子虚》。
小雪前三日锺冠之约余侍老人行山舟发后洪入
洪咨夔（宋代）

何山如幽人，道场如大家。
穰穰衲子脚，刺刺骚翁牙。
挟隽控寒飚，搜光蹑晨霞。
危颠矫窣堵，平畴略污邪。
岩泉跑虎涌，径松髯龙拿。
锺梵破深寂，金碧开纷葩。
修廓步屐峻，杰阁望眼赊。
山势佩玦矗，湖光镜奁谺。
清苕杏霭入，古弁空蒙遮。
列翠不可唾，群籁无敢哗。
坐我旃檀林，酌之枪旗茶。
宇定岫出云，语妙天雨华。
吾生久堕甑，昔游惯乘槎。
夷犹庐阜阳，宿留岷江涯。
高曾凌峤栈，卑或搜崖洼。
昨梦难历省，此行足雄夸。
老亲八十健，闲俦二三嘉。
拍浮一叶眇，收揽万景奢。
富贵上蔡犬，贫贱东陵瓜。
未须笑落铎，谁能苦{左角右者}沙。
候门占噪鹊，旋桡趁归鸦。
奇事恐没没，举诗属僧伽。
扫花游
张半湖（宋代）

柳丝曳绿，正豆雨初晴，水天朱夏。石榴绽也。看猩红万点，倚亭欹榭。锁闼深中，料想酒阑歌罢。日将下。是那处藕花，香胜沈麝。

窗外风竹打。似破戛玉敲金，送声潇洒。共观古画。唤石鼎烹茶，细商幽话。宝鸭烟消，天外新蟾低桂。凉无价。又丁东、数声檐马。
与友人论诗
陈绳（清代）

书不五车休论学，才非八斗莫吟诗。入青莲室门何在，登浣花堂路未知。

呕出心肝方稳练，放开手眼始神奇。个中犹有真消息，欲辩忘言请自思。
九月十四日自寿 其一
释居简（宋代）

九月明朝望，思亲到鹡鸰。不曾生日醉，未必死时醒。

有命羞同甲，无钱喜放丁。六千三万夕，款曲度残零。
题大禹庙
王炎（宋代）

夏后南巡地，登临一慨然。
卑宫今造寺，菲饮孰名泉。
古道知难复，人情信误传。
不随时俗改，惟有旧山川。
轿中坐睡
朱翌（宋代）

饱食登长道，箯舆枕臂眠。
鼻间真栩栩，腹外亦便便。
徒倚两竿竹，咍台四仆肩。
忽然成小憩，放手即醒然。
琐窗寒 追悼半塘，用玉田悼王中仙韵
沈曾植（清代）

尘梦烟消，虫天漏尽，招魂江外。沈吟玉笥，难挽此才尘里。

怆冥冥，骖鸾去时，苍梧谒帝蛮云碎。把牢愁万古，劫波三世，怨申知致。

绝代。诗骚意。尽卧病漳滨，行吟湘水。姬姜憔悴，肠断礼魂山鬼。

问何年，辽海鹤归，铜仙蚀尽清铅泪。便他方，弹指相逢，滞愿船一苇。
用东坡武昌寒溪韵三篇
朱槔（宋代）

漫郎古邑埋蒿莱，五柳合抱何人栽。
浯溪未作天宝颂，爽气已压南昌梅。
苏公邓公先后到，一时玉立高嵬嵬。
扁舟载酒渡江水，千山软翠昏楼台。
洼尊抔饮追太古，云荒石老无纷埃。
归来玉署念赤避，侧身西望银涛堆。
英辞杰句相震发，尚记野鸟窥空罍。
只今却数未百载，虫篆想见留岩隈。
中原膻腥杂夷夏，淮北城垒生莓苔。
公乎天与济世具，曷不手引枭鸾开。
空遗笔力配元祐，顿觉纸上千军摧。
禁中颇牧知在即，号令前日颁风雷。
丹青元向大羽出，貂蝉要兜鍪来。
数公文字虽胜绝，莫使变作离骚哀。
病余久不趋郡且迁仙岩书院於屋西有怀同志
陈傅良（宋代）

欲往如天际，相期忽岁华。
山空明独树，江晚暗连葭。
作屋皆三益，藏书可万家。
岂无人裹饭，躬自灌园芽。
咏史上·金日磾
陈普（宋代）

牵马胡儿共拥昭，同功同德不同骄。
麒麟阁上尘埃面，羞见芬芳七叶貂。
山厨
李云龙（明代）

山厨新烟火，帘日淡无晖。曳屣衡门下，临风歌采薇。

原宪贫非病，袁安卧不违。谁能共妻子，相对泣牛衣。
冬夕寄青龙寺源公
郎士元（唐代）

敛屦入寒竹，安禅过漏声。
高松残子落，深井冻痕生。
罢磬风枝动，悬灯雪屋明。
何当招我宿，乘月上方行。
侍从游后湖宴坐
权德舆（唐代）

绝境殊不远，湖塘直吾庐。烟霞旦夕生，泛览诚可娱。

慈颜俯见喻，辍尔诗与书。清旭理轻舟，嬉游散烦劬。

宿雨荡残燠，惠风与之俱。心灵一开旷，机巧眇已疏。

中流有荷花，花实相芬敷。田田绿叶映，艳艳红姿舒。

繁香好风结，净质清露濡。丹霞无容辉，嫭色亦踟蹰。

秾芳射水木，欹叶游龟鱼。化工若有情，生植皆不如。

轻舟任沿溯，毕景乃踌躇。家人亦恬旷，稚齿皆忻愉。

素弦激凄清，旨酒盈樽壶。寿觞既频献，乐极随歌呼。

圆月初出海，澄辉来满湖。清光照酒酣，俯倾百虑无。

以兹心目畅，敌彼名利途。轻肥何为者，浆藿自有馀。

愿销区中累，保此湖上居。无用诚自适，年年玩芙蕖。
次韵成季 其二
韩淲（宋代）

短桥平水树清深，树外云生漠漠阴。衣带冠緌半尘土，少凭书几到诗情。
罗溪望夫岭二首 其一
杨万里（宋代）

藁砧不寄大刀头，化作峰头石也愁。岂有心情管风雨，向人弹泪绕天流。
颂四宾主
释印肃（宋代）

直下无君回避处，声色全彰第一义。
取相凡夫承不知，顿悟圆音方了利。
太息
陆游（宋代）

闲将白发照清沟，太息年光逝不留。
勋业无期著书晚，此生与世判悠悠。
秋游平泉，赠韦处士、闲禅师
白居易（唐代）

秋景引闲步，山游不知疲。杖藜舍舆马，十里与僧期。

昔尝忧六十，四体不支持。今来已及此，犹未苦衰羸。

心兴遇境发，身力因行知。寻云到起处，爱泉听滴时。

南村韦处士，西寺闲禅师。山头与涧底，闻健且相随。
题栖真馆三十六韵
李纲（宋代）

武夷古洞天，奇峰三十六。一溪贯群山，清浅萦九曲。

溪边列岩岫，倒影浸寒绿。翩如鸾凤翔，矫若虬龙蹙。

楼观耸岧峣，屏帏互重复。蜕仙骨遗金，游女肌削玉。

鸡栖层岩巅，船插断崖腹。学馆存几案，仙机馀杼轴。

蓝光莹澄潭，虹影挂飞瀑。翠竹荫天池，苍苔封石屋。

绘禽顶长丹，遗迹指如掬。峨峨天柱峰，幔亭连翠麓。

传闻武夷君，尝此会仙俗。飞桥几千丈，绝顶亘山足。

障以翠云屏，藉以紫霞褥。瑶樽倾沆瀣，玉豆脯麟鹿。

仙妃奏宾云，金鼓间丝竹。酒酣歌夕晖，叹息光景促。

曾孙谁复在，往事空遗躅。至今风月夜，笙箫响虚谷。

地灵饶泉石，山润秀草木。坐使七闽人，荫此仙灵福。

嗟予真散材，性爱山水酷。仙经与地志，名字久已熟。

薄宦方区区，仙赏宜碌碌。神游先梦寐，幽觌寄图录。

宁知因谪宦，乃得厌所欲。沿溯穷幽深，应接劳耳目。

开襟豁怀抱，壮观慰幽独。却邀白云归，伴此岩下宿。

夜寒梦魂清，晓发轻装速。仙游须再来，何当谢羁束。
寄内
苏辙（宋代）

与君少十初相识，君十十五我十七。
上事姑章旁兄弟，君虽少十少过失。
昏晨定省岁月短，五十还朝定何益。
忧深责重乐无几，失足一坠南海北。
身居穽中不见天，仰面虚空闻下石。
丈夫学道等忧患，妇人亦尔何从得。
归来旧许生白须，回顾惭君发如漆。
迁居汝南复何事，龟老支床随所掷。
相望一月两得书，闻君肺病久消释。
我经三伏常暴下，近喜秋风扫烝湿。
病除寝食未复故，相见犹惊身似腊。
刘根夫妇俱有道，去日饶君著鞭策。
挽清溪徐道士
乃贤（元代）

先生家住紫云山，海上寻仙得大丹。石洞步虚华簌簌，竹宫望拜佩珊珊。

云深弱水楼船远，月落空坛宝剑寒。清泪如铅满征袂，愁闻笙鹤下青峦。
用蔡伯世韵作诗寄之兼简吕居仁兄弟十首 其八
饶节（宋代）

沉水博山炉，积灰如雪霜。何如坐三昧，自薰成定香。
绍熙庚戍十月偕赵仲宗舜和潘谦之曾鲁仲游九
黄榦（宋代）

古寺残僧少，孤村碧树围。
明朝山下路，愁绝望烟归。
杨柳词
王镃（宋代）

二月垂丝拂翠楼，画眉如妒逞风流。
成花又惹分离恨，去作浮萍送客舟。
寄周南翁用月湾寒食韵
徐瑞（宋代）

独梦云千里，清愁雨一林。
江山空有约，桃李易成阴。
自是乖幽赏，何由话苦心。
兴来当迳造，剪烟夜堂夜。
代郡园见答
韩琦（宋代）

昼锦轻抛又几年，纵逢春色亦依然。争知台榭笙歌外，尽是猿惊鹤怨天。
懒起
赵完璧（明代）

懒起，懒起，六十馀龄，閒懒巳癖。布被昏明仅庇身，竹窗风雨无侵耳。

农耕不思，商利莫齿。纷华冰炭，权势巳矣。山海悠悠春复秋，风花扰扰从人喜。

醒复成眠，觉曾开视。辗转无期，非午辰巳。枕畔安眠蓬岛仙，不知床外有书琴在里。

香煖从容一欠伸，笑他横足帝腹何心尔尔。
五位 其四
释正觉（宋代）

兼中至，觌面不须相忌讳。风化无伤的意玄，光中有路天然异。
屈翁山归自金陵予将入泷水赋赠
成鹫（清代）

君不见至人有身无四大，乘风稳踞溟鹏背。下览九州如历块，朝发越裳暮燕代。

君不见至人善行不任足，驰驱直入蜗牛角。纵横游说蛮与触，三军解甲舆脱辐。

斯人人耳无大奇，致虚守静如伏雌。中间真宰微乎微，神出鬼没不可知。

去年尽室吴江去，江边欲与鸱夷住。高堂有母生喜惧，自刺扁舟出烟雾。

归来重理漉酒巾，黄花彩服参差新。炙鸡秉烛招比邻，黑貂贳过墙头春。

兴来起舞醉无力，举觞遍告座中客。此身有母难许国，自作散儒深可惜。

深可惜，未忍闻，长歌短曲聊和君。明朝我向泷西隐，世事悠悠勿复云。
请学庵主住翠微山宝林寺开堂出世疏
耶律楚材（元代）

金城元有翠微山，宝刹禅林积岁闲。笑请学公来领略，一瓶游戏白云间。
新正日商南道中作寄李明府
韦庄（唐代）

相看又见岁华新，依旧杨朱拭泪巾。踏雪偶因寻戴客，

论文还比聚星人。嵩山不改千年色，洛邑长生一路尘。

今日与君同避世，却怜无事是家贫。
水磨
吴振棫（清代）

筑石阑水水受矶，失势一落如溃围。水中大轮三十毂，冲激倏忽行如飞。

下轮上硙一柱贯，轮旋硙转无相违。不须輠炙膏与脂，前莫与挽后莫推。

雷风交奋出奇响，日月疾走无停机。水流不方但圆折，盘涡蹙碧跳明玑。

不杵不臼米出甲，屑玉万斛清霏霏。自成精凿匪人力，杜公巧制谁能希。

昔人豪横殖生产，妨民灌溉家自肥。今人生计嗟日微，搒掠聊免铅舂悲。

未须刘颂禁侵害，莫与卫尉同谁讥。水声激激寒生衣，北方有此吾见稀。

瘦驴幸免踏陈迹，东风贯耳鸣斜晖。
钓鱼词
邵宝（明代）

芦花秋水浅，不用系扁舟。便是被风飘去，不到海东头。

莫问蓬莱何处，莫问瀛洲何处，适意是真游。乾坤千万古，遗下这风流。

一竿三尺线，轻飏钓鱼钩。更爱相亲相近水中鸥。

不看溪风山月，即看渚蒲汀草，自识春秋。沧洲吾道在，江汉日悠悠。
吊松山曹可择
李龏（金朝）

供奉芸签内殿间，身清不愧是卑官。带残敕号绦应断，吟出新诗板未刊。

妾引哀歌秋烛暝，客收闲迹晓松寒。端平才子如君者，免死江湖把钓竿。
为钱东湖老先生题芙蓉
黄廷用（明代）

春色江南处处同，赏心谁复度秋风。喜看白发明湖水，长对芙蓉一树红。
秋日北固晚望二首
高蟾（唐代）

风含远思翛翛晚，日照高情的的秋。

何事满江惆怅水，年年无语向东流。

泽国路岐当面苦，江城砧杵入心寒。

不知白发谁医得，为问无情岁月看。
和光读金刚经以颂示之
释印肃（宋代）

道人看经不识字，刹那须转千亿部。
恒沙诸佛入微尘，达本契经无作做。
番阳张君叔振观予以其家双瑞图俾诗之叔振大
姚勉（宋代）

堂堂忠定家，三世兰为祥。
父子继科第，菲菲姓名香。
双英今复然，阶庭煜生光。
愿言纫佩之，百世当流芳。
题高房山夜山图为江浙行省照磨李公略作
周密（宋代）

郎潜暇日多冥搜，夜深独上千尺楼。天回海立月正湿，风起云涌山疑浮。

萦青缭白互变灭，浮岚飞雾寒飕飕。潜虬栖鹘声磔磔，山鬼木客鸣呦呦。

城中痴儿方呓语，有梦不到千山幽。遥岑寸碧目力远，欲溯汗漫凌风游。

高侯落笔万象泣，写出千古苍茫愁。无声诗与有声画，一夕异事传南州。

玉琴在膝酒在手，欲写天籁无庄周。凭谁为问华表鹤，城郭人民今是不。
和娄所性韵就谢寄汉帖二本之诗
成廷圭（元代）

两帖真如白璧双，山灵呵护过沧江。不知明月生春浦，每怪晴虹贯夜窗。

老去秪留诗卷在，愁来宁受酒杯降。竹轩近喜多风致，活水栽荷满石缸。
读钝吟集
曹锡宝（清代）

剪彩裁琼苦用心，平生蒙叟是知音。西昆亦有传衣派，持论新城太刻深。
寄月湖先生兼简渭叟
邓深（宋代）

山庄杖屦饱相从，每月须拚十日中。鼎足三人同宿留，瓮头一盏奉从容。

别来不隔千山月，旧赏难乘两腋风。更想先生新活计，烟波别业兴方浓。
秋郊晚望
释善懃（宋代）

华郭外登临，凝眸秋色深。
树凋分岳面，云破露天心。
断雁当空续，残阳隔陇沉。
盘桓伤急景，回首动微吟。
和台州卫倅
曹勋（宋代）

昔日连墙事可嘉，固应屡见雪中花。
稍收帢帻山房景，欲学孤山处士家。
把酒要陪高士醉，临风未觉此心遐。
销闲只与山为伴，坐数比邻再及瓜。
烦刘公达甃园中小池以诗谢之
姜特立（宋代）

感君巧思葺芳塘，石甃无痕细著行。
更拟中间添小屿，藕花深处著鸳鸯。
满庭芳·兽炉烟断
佚名（宋代）

兽炉烟断，残烛照庭帏。
古项王祠
李龏（金朝）

册帝追王事总非，残碑犹自对斜晖。庙无人到苔痕古，地有蛇斜树色肥。

月暗野风吹鬼火，尘昏沙雨驳神衣。乌江渡口停骓处，今日谁知作钓矶。
簪菊
曹雪芹（清代）

瓶供篱栽日日忙，
折来休认镜中妆。
长安公子因花癖，
彭泽先生是酒狂。
短鬓冷沾三径露，
葛巾香染九秋霜。
高情不入时人眼，
拍手凭他笑路旁。
重阳再和乙丑岁韵
吴芾（宋代）

老去逢秋倍感伤，此生能风几重阳。
喜君绿蚁初浮瓮，容我黄花满泛觞。
幸返丘园如素志，况陪新旧话中肠。
已拼今日如泥醉，苦恨频年客异乡。
送吴子隆节推之官信州五首
陈造（宋代）

人生穷达后愚贤，宦路何妨小着鞭。
三釜吾今嗟弗洎，奉亲东下羡登仙。
偈颂一百零四首
释绍昙（宋代）

绿暗红稀，人家翠微。
杜鹃啼月，紫燕衔泥。
莫春者，浴乎沂，
风乎舞雩，咏而归。
本是儒家闲戏剧，刚言漏泄祖师机。
是不是，非不非，
老倒乳峰那得知。松根憨睡足，
闲把瘦藤戏，侍者无事相随。
致道注船场阙有诗次韵
韩淲（宋代）

思老问形影，忧饥累身口。人生诚可嗟，所食能几糗。

不过一饱尔，自苦较先后。争驰分寸地，旁观真欲呕。

如君赋解嘲，里耳果听否。吾方卧穷巷，静对小窗牖。

应笑我所无，请视渠所有。
拜先曾王考木主于朝天宫后祠中
顾炎武（明代）

晋室丹杨尹，犹看古柳存。山河今异域，瞻拜独曾孙。

雨静钟山闭，云深建业昏。自怜褴褛客，拭泪到都门。
铜陵执热书怀十首，时苦旱 其五
邓云霄（明代）

纵有冰纨扇，难消大块炉。玄霜何日致，肺病几时苏。

河朔须豪饮，肥𧒭立可屠。铜陵多洞穴，怪不类宜都。
感皇恩（闰上元）
阮阅（宋代）

芝检下中天，春寒犹浅。余闰银蟾许重看。满城灯火，又遍高楼深院。宝鞍催绣毂，香风软。

憔悴慢翁，萧条古县。随分良辰试开宴。且倾芳酒，共听新声弦管。夜阑人未散，更筹转。
三游洞
李石（宋代）

危磴俯寒水，阴崖擘苍烟。
上开水雪窟，下垂珠玉渊。
何时雷斧手，拓此壶中天。
自然浑沌窍，不受百巧镌。
地胜集灵气，木石含清坚。
三子果谁欤，流辈孰后先。
我来叩玉扃，欲访云雨仙。
呼龙龙未醒，日高贪睡眠。
望庐山瀑布
李白（唐代）

日照香炉生紫烟，遥看瀑布挂前川。
飞流直下三千尺，疑是银河落九天。
拟杜子美体赋夏日间居三章
韩维（宋代）

阶前萱草开丹花，竹根乱笋生如麻。
幽居无言感物华。衡门流乱车马绝，
绕舍阁阁喧鸣蛙。
七月十月五夜一再梦故舒州使君侍御公宛如平
赵蕃（宋代）

弟过江东得附辞，奠犹乖往冲奚为。
情真未觉幽明负，贫病牢人甚絷维。
七夕
杜审言（唐代）

白露含明月，青霞断绛河。天街七襄转，阁道二神过。

袨服锵环珮，香筵拂绮罗。年年今夜尽，机杼别情多。
元日
韦骧（宋代）

蔟律新声应，寅杓旧观还。三朝思北阙，万寿祝南山。

谬忝金闺籍，遐违玉笋班。山城濡滞迹，望日想天颜。
午爨玉湾
吴与弼（明代）

曾承缟纻贲荒山，欲报琼瑶久未閒。贱迹何堪符吉梦，葱葱春色蔼门阑。
渔父词五首
释子淳（宋代）

举目谁亲无可攀，翛然独对水云闲。
山色里，浪花间，妙体堂堂不露颜。
次韵公定世弼登北都东楼四首
黄庭坚（宋代）

日著阑干角，风吹濯澣衣。
喜同王季哲，更得谢玄晖。
清兴俱不浅，长吟无用归。
月明南北道，犹见驿尘飞。
离家第二日却寄诸兄弟
韩偓（唐代）

睡起褰帘日出时，今辰初恨间容辉。千行泪激傍人感，

一点心随健步归。却望山川空黯黯，回看僮仆亦依依。

定知兄弟高楼上，遥指征途羡鸟飞。
赠悟上长
胡仲弓（宋代）

怪来趋向别，乃是拙庵孙。
秋色添禅寂，松声夺俗喧。
路行须避蚁，饭剩或呼猿。
单钵随缘住，寻常懒出门。
次韵吕原明侍讲欢喜四绝句 其一 麦熟
饶节（宋代）

黄云千顷起邱山，瓶缶村村自往还。悬知大作今年社，我欲从渠季孟间。
飞淙阁
弘历（清代）

飞淙自在泉石，高阁乃享其名。可悟主宾无定，益觉云水有情。

大珠小珠空落，日面月面烟生。香炉蓦问李白，三千尺此何争。
和后村问讯水南失约二首 其二
林希逸（宋代）

学荒久欠亲谈麈，居僻谁同理钓蓑。砂欲作糜那解饱，砖难成镜只空磨。

出乘雪兴思安道，归逐风吟笑志和。赖有先生前约在，扫门直候愈轩过。
题白沙翠竹江村九首 其三 东溪白云亭
吴敬梓（清代）

东溪看朝隮，荟蔚众皱堆。东溪人已去，白云自往来。
欲雪
苏辙（宋代）

今年麦中熟，饼饵不充口。
老农畏冬旱，薄雪未覆亩。
骄阳引狂畏，三白知应否。
久青车牛通，薪炭家家有。
唯有口腹忧，此病谁能救。
达官例谋身，一醉日自富。
尚应天愍人，云族朝来厚。
飞花得盈尺，一麦可平取。
西城道中
周昂（金朝）

草路幽香不动尘，细蝉初向叶间闻。溟濛小雨来无际，云与青山淡不分。
衢僧送新茶
曾几（宋代）

斋肠得饱又逐去，午梦欲成还唤回。
定是僧家不堪此，满匳青箬送春来。
题雪谷诗卷
唐桂芳（明代）

鄙夫早游廉侯家，廉侯诸郎兰茁芽。历谈鼻祖事圣主，乾坤开辟归中华。

当时皇朝渐宁谧，人才密栉俱宠嘉。雪庵释子应明诏，累累作字如画沙。

玉堂天上风日软，研磨老砚浮墨花。乘閒疾扫两大字，笔势衮衮悬秋蛇。

第思冀北风雪冷，马毛猬缩人盘蜗。得非念佛雪岭远，琼花世界争槎枒。

诸郎贻赠今几岁，玩之敛衽重叹嗟。不如寄与姚道士，万山深处巢烟霞。

萧然一室水晶域，焚香了了消俗哗。只今六月若坐甑，安能飞度乘仙槎。

清冷恍踏层冰上，请师为试先春茶。
广列女四首 其一
刘克庄（宋代）

前有条桑女子，后有花蕊夫人。洁以自媒为妇，贤于奉表称臣。
山中
秘演（宋代）

结茅临水石，淡寂益闲吟。
久雨寒蝉少，空山落叶深。
危楼乘月上，远寺听钟寻。
昨得江僧信，期来此息心。
疏山长老善清日诵楞严维摩二经赋小诗二首示之 其二
孙觌（宋代）

弹指三生过，伤心一念差。试标天上月，为种火中花。

粗识禅为味，初欣道有牙。老师一笑许，千劫误蒸砂。
新色寺与诸生留别
何景明（明代）

落日乡山客泪边，离怀相对各凄然。秋原台殿临寒景，长路风尘入暮天。

去国已违丹壑志，望乡空赋白云篇。平生师友兼恩义，未卜相逢是几年。
初到昭应呈同僚
王建（唐代）

白发初为吏，有惭年少郎。自知身上拙，不称世间忙。

秋雨悬墙绿，暮山宫树黄。同官若容许，长借老僧房。
送晦翁十首
王阮（宋代）

渊泉溥博与天大，土苴绪余聊觉民。
千古濂溪好风月，一回拈出一回新。
小港书事三首 其二
吕南公（宋代）

沟涧横三面，冈峦匝四隅。满门牛宿留，刺耳鸟喧呼。

造请难通谒，经过易失途。锄犁有馀暇，歌鼓宴官奴。
周愚卿同丁永年陈明叔见饯于去城之十里致严
赵蕃（宋代）

林表枫能赤，崖边菊许长。
别情俱惨憺，风日倍荒凉。
岂为钟情极，端由取友良。
颓然醒杂意，初不累杯觞。
效陆士衡百年歌十首 其三
黄省曾（明代）

三十时，閒居家食情不安。蓬室寤寐思弹冠，一登玉殿在云端。

缀文摛藻炳龙鸾，纡青拖紫心所欢。高堂朱户奈乐何，高堂朱户奈乐何。
挽陈益谦
徐照（宋代）

先生胡不仕，高卧在林泉。
忧国能先见，无人肯荐贤。
月明新冢上，橘熟旧庐前。
所著书成箧，多应后世传。
题萱花
石延年（宋代）

移萱树之背，丹霞间金色。
我有忧民心，对君忘不得。
题信果观壁
李建勋（唐代）

春来涨水流而活，晓色西山势似行。

玉洞主人经劫在，携竿步步就长生。
午梦感邯郸旧事
叶颙（元代）

清睡午炊香，槐安仕路长。征辽辞激切，忧国志忠刚。

赴召新承宠，遭谗复致殃。危疑忽惊悟，大笑海蟾凉。
谒子约不遇戏书其壁
赵鼎臣（宋代）

几年不识城东路，今日相思特地来。正使朱门堪炙手，不能一为故人开。
定海寒食西湖忆卢玉堂葬西湖这上近传有僧请
戴栩（宋代）

寒食无朝谒，閒携载酒车。
燧青宫蜡火，雨白野棠花。
旧友频游处，荒阡一酹赊。
传闻有仙笔，丽句落僧家。
滕资政
岳珂（宋代）

沮徒民于中原，广好生于帝尧。亦既三已，归而渔樵。

而书尺之间，造次不忘乎本朝。此所以为中兴之大僚也。
过南荡三首
杨万里（宋代）

秧才束发幼相依，麦已掀髯喜可知。
笑杀槿篱能耐事，东扶西倒野酴醾。
宿栖真寺
王十朋（宋代）

林间古刹号栖真，高躅难寻晋宋人。我正迷途倦奔走，何繇来向此栖身。
总河白钟山等奏报秋汛平稳诗以志慰
弘历（清代）

河溢去年秋，实自孙家集。尔时开毛城，乃救燃眉急。

补疮益伏祸，渟淀致五尺。今春始悉故，命筑毛城亟。

束流资刷沙，多岐戒分力。犹虞川弗受，堤堰劳筹画。

增高薄者培，怵惕廑日昃。彭门昨亲历，民艰愁目击。

自夏逮深秋，何曾忘顷刻。河臣报汛过，更闻佳音悉。

新淤则已刷，五尺尽荡涤。十分尺之八，旧沙加汰克。

通五尺八寸，中泓流畅直。吾民免昏垫，庆慰手在额。

繄古亦有言，用人乃君责。前车失藻鉴，偾辕害延剧。

勤劬缘救过，匪侵河臣职。设云天锡佑，或鉴诚脉脉。
过岭上
彭汝砺（宋代）

山幽渐失尘埃路，势险方知造物功。岩溜飞光动天上，樵斤遗响落云中。

烟迷曲岛千峰细，日转寰区万里空。安得谪仙来并此，醉浮风驭过蟾宫。
凭宣教写真请赞
释正觉（宋代）

山林之姿，水月之像。
雷潜九地之中，春在百华之上。
随缘半合半开，分付全收全放。
渊默家风，纵横伎俩。
道超情也万法齐平，心出碍也十方通畅。
晨坐寓兴
权德舆（唐代）

清晨坐虚斋，群动寂未喧。泊然一室内，因见万化源。

得丧心既齐，清净教益敦。境来每自惬，理胜或不言。

亭柯见荣枯，止水知清浑。悠悠世上人，此理法难论。
韶阳微公
齐己（唐代）

曲江晴影石千株，吾子思归梦断初。有信北来山叠叠，

无言南去雨疏疏。祖师门接园林路，丞相家同井邑居。

闲野老身留得否，相招多是秀才书。
金刚随机无尽颂·知见不生分第三十一
释印肃（宋代）

法应如是解，其余休捏怪。
六臂任三头，一心无变坏。
梦中赋早行
陆游（宋代）

夜分秉炬治装赍，千里霜风入马蹄。拥褐却寻孤驿梦，垂鞭时听近村鸡。

荒烟漫漫沉残月，宿莽离离上古堤。天色渐分寒更力，道傍沽酒坼官泥。
送张无梦归天台
王得益（宋代）

独上仙槎汴水湄，吟归旧隐赤城西。
少微昨夜离丹阙，双鸟何城到会稽。
策杖再寻麋鹿迳，采芝重蹑薜萝梯。
云横皓鹤翘松唳，月白孤猿倚树啼。
象帝真源通阃域，玄元幽趣达筌蹄。
玉皇歌赐恩殊厚，好把贞珉刻圣题。
皇长子薨逝志悲
弘历（清代）

宵旰焦劳者，那堪变故丛。灰心临素幔，泪眼向东风。

将老失长子，前年别正宫。何愆频命蹇，不敢问苍穹。
水调歌头·谷旦垂弧矢
佚名（宋代）

谷旦垂弧矢，兰阃梦熊罴。称觞内外相庆，同日又同时。有此重重盛事，未羡石门奋建，韦氏信名齐。珠履赴汤饼，玉果酌琼卮。斗枢转，金瓯覆，筑沙堤。争推是父是子，相继入黄扉。方叔歌猷元老，复见少年黄琬，前後拜丹墀。金日寿星现，再祝寿庞眉。
句 其一
黄仲本（宋代）

丁宁莫被催科扰。
送琴士归杭
黄复圭（元代）

云中歌断《紫芝》歌，不奈周君欲去何。十里湖山好明月，却怜随处故人多。
泊皖城三日怀白下故人
宋珏（明代）

城依碎石岸依沙，行遍城南乏酒家。
日暮客愁如白下，芦花风起似杨花。
云月
胡宏（宋代）

朝看南山云，暮看西山月。
云物时有无，月魄递盈阙。
月明云昭章，云散月奇绝。
屈伸至理中，莫道吾生拙。
送花还宗易
陈傅良（宋代）

酷爱看花懒种花，知心惟有故人家。
花开兮送花残取，娱老扶衰度岁华。
初夏六首
方回（元代）

窗皎日穿纸，巾凉风透纱。
捕虫怜斗雀，蚀果去馋蜗。
肠滑嫌灰酒，脾虚已未茶。
暑天仍老境，强饭庶无他。